L 111/4
MT
Il-Ġurnal Uffiċjali tal-Unjoni Ewropea
26.4.2023
(14)
Il-mira għat-tnaqqis tal-emissjonijiet ta’ gassijiet serra għall-2030 stabbilita fir-Regolament (UE) 2018/842 jeħtieġ li tiġi riveduta għal kull Stat Membru.
Jenħtieġ li l-metodoloġija wżata għar-reviżjoni tal-miri nazzjonali għat-tnaqqis tal-emissjonijiet ta’ gassijiet serra għall-2030 tkun l-istess bħal dik li ntużat meta ġie adottat ir-Regolament (UE) 2018/842, fejn il-kontributi nazzjonali ġew iddeterminati b’kunsiderazzjoni tal-kapaċitajiet u l-opportunitajiet ta’ kosteffiċjenza differenti fl-Istati Membri sabiex tiġi żgurata distribuzzjoni ġusta u bbilanċjata tal-isforz.
Għalhekk, jenħtieġ li l-mira għat-tnaqqis tal-emissjonijiet ta’ gassijiet serra għal kull Stat Membru fl-2030 tiġi ddeterminata b’rabta mal-livell tal-emissjonijiet ta’ gassijiet serra tiegħu fl-2005 kopert b’dak ir-Regolament, kif rivedut skont l-Artikolu 4(3) tiegħu, bl-esklużjoni tal-emissjonijiet ta’ gassijiet serra vverifikati minn installazzjonijiet li kienu qegħdin jaħdmu fl-2005 u li ġew inklużi biss fl-EU ETS wara l-2005.
(15)
B’konsegwenza ta’ dan, mis-sena tad-dħul fis-seħħ ta’ dan ir-Regolament, huma meħtieġa limiti nazzjonali vinkolanti ġodda, espressi f’allokazzjonijiet annwali tal-emissjonijiet.
Dawk il-limiti ser iwasslu progressivament għall-mira ta’ tnaqqis tal-emissjonijiet ta’ gassijiet serra għall-2030 ta’ kull Stat Membru.
Il-limiti annwali għas-snin ta’ qabel is-sena tad-dħul fis-seħħ ta’ dan ir-Regolament stabbiliti fid-Deċiżjoni ta’ Implimentazzjoni tal-Kummissjoni (UE) 2020/2126 (12) jinżammu.
(16)
Il-pandemija tal-COVID-19 u l-gwerra ta’ aggressjoni tar-Russja kontra l-Ukrajna qed ikollhom impatt fuq l-ekonomija tal-Unjoni u l-livell tal-emissjonijiet ta’ gassijiet serra tagħha sal-punt li għadu ma jistax jiġi kkwantifikat bis-sħiħ.
Min-naħa l-oħra, l-Unjoni qed tiskjera l-akbar pakkett ta’ stimolu li qatt kellha u qed tħaffef it-tranżizzjoni lil hinn mill-fjuwils fossili, li wkoll għandu impatt potenzjali fuq il-livell tal-emissjonijiet ta’ gassijiet serra.
Minħabba dawk l-inċertezzi u avvenimenti oħra mhux previsti li għandhom impatt fuq l-emissjonijiet ta’ gassijiet serra, huwa xieraq li tiġi rieżaminata d-data dwar l-emissjonijiet fl-2025 u, jekk ikun meħtieġ, li jiġu aġġornati l-allokazzjonijiet annwali tal-emissjonijiet fl-2025 għas-snin 2026 sa 2030.
Dak l-aġġornament jenħtieġ li jkun ibbażat fuq rieżami komprensiv tad-data tal-inventarju nazzjonali mwettqa mill-Kummissjoni għad-determinazzjoni tal-emissjonijiet medji tal-gassijiet serra ta’ kull Stat Membru matul is-snin 2021, 2022 u 2023.
(17)
F’konformità mar-Regolament (UE) 2021/1119, jenħtieġ li tingħata prijorità lit-tnaqqis tal-emissjonijiet ta’ gassijiet serra diretti, li ser ikollu jiġi kkomplementat minn żieda fl-assorbimenti tal-karbonju sabiex tinkiseb in-newtralità klimatika.
Ir-Regolament (UE) 2021/1119 jirrikonoxxi li l-bjar tal-karbonju jinkludu soluzzjonijiet naturali u teknoloġiċi.
Huwa importanti li tiġi stabbilita skema tal-Unjoni għaċ-ċertifikazzjoni tal-assorbimenti tal-karbonju maħżun b’mod sikur u permanenti miksuba permezz ta’ soluzzjonijiet teknoloġiċi, li toffri ċarezza għall-Istati Membri u għall-operaturi tas-suq biex itejbu tali assorbimenti tal-karbonju.
Meta tali skema ta’ ċertifikazzjoni tkun fis-seħħ, tista’ ssir analiżi dwar kontabbiltà għal tali assorbimenti tal-karbonju skont il-liġi tal-Unjoni.
(18)
Sabiex tiġi inċentivata azzjoni aktar bikrija u tiġi żgurata aktar l-integrità ambjentali, huwa meħtieġ u xieraq li jitnaqqsu l-limiti massimi għas-self u l-ikkreditar tal-allokazzjonijiet annwali tal-emissjonijiet għall-perjodu kollu mill-2021 sal-2030.
Min-naħa l-oħra, jenħtieġ li l-Istati Membri jkunu jistgħu jnaqqsu b’mod progressiv l-emissjonijiet ta’ gassijiet serra tagħhom, u jilħqu l-miri nazzjonali miżjuda tagħhom għat-tnaqqis tal-emissjonijiet ta’ gassijiet serra għall-2030 b’mod kosteffettiv.
Fid-dawl tal-allokazzjonijiet annwali tal-emissjonijiet ġodda u aktar stretti meħtieġa minn dan ir-Regolament, huwa xieraq li jiżdiedu l-limiti massimi eżistenti fuq it-trasferimenti talallokazzjonijiet annwali tal-emissjonijiet bejn l-Istati Membri.
Il-possibbiltà tat-trasferiment tal-allokazzjonijiet annwali tal-emissjonijiet tippromwovi l-kooperazzjoni bejn l-Istati Membri, tippermettilhom jiksbu l-miri tagħhom għat-tnaqqis tal-emissjonijiet ta’ gassijiet serra b’mod kosteffettiv, filwaqt li tippreserva l-integrità ambjentali.
It-trasparenza ta’ tali trasferimenti jenħtieġ li tiġi żgurata, sabiex dawn jitwettqu b’mod li jkun konvenjenti għal kull parti, inkluż permezz ta’ rkantar, bl-użu ta’ intermedjarji tas-suq li jaġixxu fuq bażi ta’ aġenzija, permezz ta’ arranġamenti bilaterali jew bl-użu ta’ interfaċċa elettronika li għandha l-għan li tiffaċilita l-iskambju ta’ informazzjoni dwar trasferimenti maħsuba u li tnaqqas il-kostijiet tat-tranżazzjonijiet.
(12) Id-Deċiżjoni ta’ Implimentazzjoni tal-Kummissjoni (UE) 2020/2126 tas-16 ta’ Diċembru 2020 dwar l-istabbiliment talallokazzjonijiet annwali tal-emissjonijiet tal-Istati Membri għall-perjodu mill-2021 sal-2030 skont ir-Regolament (UE) 2018/842 talParlament Ewropew u tal-Kunsill (ĠU L 426, 17.12.2020, p. 58).